b'\n_START_ARTICLE_\nPanjska kon\xc4\x8dnica\n_START_PARAGRAPH_\nPanjska kon\xc4\x8dnica je ime, ki se uporablja za poslikano de\xc5\xa1\xc4\x8dico, ki zapira \xc4\x8debelji panj kranji\xc4\x8d. _NEWLINE_Tovrstna ljudska umetnost, zna\xc4\x8dilna za Slovenijo je nastala na Gorenjskem in slovenskem Koro\xc5\xa1kem, od tam pa se je raz\xc5\xa1irila na ozemlje celotne Slovenije. Najstarej\xc5\xa1e panjske kon\xc4\x8dnice segajo v sredino 18. stoletja, slikanje motivov na panje pa se v veliki meri kon\xc4\x8da po koncu prve svetovne vojne. Slike, ki so jih slikali preprosti in po ve\xc4\x8dini samouki slikarji imajo po ve\xc4\x8dini figuralne motive, znanih pa je ve\xc4\x8d kot 600 razli\xc4\x8dnih motivov, od katerih jih je pribli\xc5\xbeno polovica nabo\xc5\xbenih. V pribli\xc5\xbeno 150 letih je nastalo ve\xc4\x8d kot 50.000 panjskih kon\xc4\x8dnic, ki so jih \xc4\x8debelarji name\xc5\xa1\xc4\x8dali na svoje panje, da bi svoje panje lo\xc4\x8dili med seboj in od tujih. Pogosta je bila uporaba svetni\xc5\xa1kih motivov, ki naj bi hkrati varovali \xc4\x8debele. _NEWLINE_V slovenskem alpskem prostoru se je uporaba panjskih kon\xc4\x8dnic najbolj raz\xc5\xa1irila v drugi polovici 19. stoletja. V \xc4\x8dasu \xc2\xbbzlate dobe\xc2\xab\xc2\xa0kon\xc4\x8dnic, med letoma 1820 in 1880, pa so \xc5\xbee omenjenim nabo\xc5\xbenim poslikavam dodali posvetne motive s stvarnimi ali domi\xc5\xa1ljijskimi sporo\xc4\x8dili. Takrat se na panjskih kon\xc4\x8dnicah pojavijo tudi zgodovinski in vojni dogodki ter odmevi na razli\xc4\x8dne dogodke tistega \xc4\x8dasa. Pojavijo se tudi prizori kme\xc4\x8dkega vsakdanjika in praznovanj, upodobitve \xc5\xbeivali in izdelki ljudske obrti ter razli\xc4\x8dni zgodovinski prizori. V istem \xc4\x8dasu se pojavijo tudi motivi, ki opozarjajo na \xc4\x8dlove\xc5\xa1ko neumnost in motivi, ki na igriv na\xc4\x8din zasmehujejo tako mo\xc5\xa1ke kot \xc5\xbeenske._NEWLINE_Danes imajo panjske kon\xc4\x8dnice le \xc5\xa1e simboli\xc4\x8den pomen, reprodukcije najbolj znanih motivov pa so priljubljeno darilo in turisti\xc4\x8dni spominek vSloveniji. Panjske kon\xc4\x8dnice predstavljajo pravo etnografsko zakladnico Slovenije.'